Document ID: 32012R0383
Publication Date: 2012-05-04

Content:
REGOLAMENT TAL-KUMMISSJONI (UE) Nru 383/2012
tal-4 ta’ Mejju 2012
li jistabbilixxi rekwiżiti tekniċi fir-rigward ta’ liċenzji tas-sewqan li jinkludu mezzi għall-ħażna (mikroċipp)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/126/KE tal-Parlament Ewropew u tal-Kunsill tal-20 ta’ Diċembru 2006 dwar il-Liċenzji tas-Sewqan (1), u b’mod partikolari l-Artikolu 1(2) tagħha,
Billi:
(1)
Id-Direttiva 2006/126/KE tipprovdi għal mudell komuni għal-liċenzji tas-sewqan li għandhom jinħarġu mill-Istati Membri, u li jinkludu mezzi għall-ħażna (mikroċipp) fakultattiva.
(2)
L-introduzzjoni ta’ tali mikroċipp fil-liċenzja tas-sewqan tkun tippermetti lill-Istati Membri sabiex itejbu b’mod ulterjuri l-livell ta’ protezzjoni kontra l-frodi. Ipproċessar bħal dan ta’ dejta personali jrid jitwettaq skont ir-regoli tal-Unjoni, kif stabbilit, inter alia, fid-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data [dejta] (2).
(3)
Sabiex ikunu żgurati l-interoperabilità u r-reżistenza adegwati kontra l-frodi, l-implimentazzjoni teknika tal-mikroċipp għandha tissodisfa ċerti rekwiżiti u standards, jekk l-Istati Membri jagħżlu li jintroduċuha fil-liċenzja tas-sewqan.
(4)
Il-liċenzji tas-sewqan li jinkludu mikroċipp għandhom ikunu soġġetti għal proċedura ta’ approvazzjoni tat-tip tal-UE xierqa sabiex jiġi vverifikat li jikkonformaw ma’ dawn ir-rekwiżiti. Il-proċedura tal-approvazzjoni tat-tip tal-UE ma għandhiex tapplika għal liċenzji tas-sewqan li ma jinkludux mikroċipp.
(5)
Ir-rekwiżiti tekniċi applikabbli għal-liċenzji tas-sewqan li jinkludu mikroċipp għandhom ikunu bbażati fuq standards tekniċi li jkun sar qbil fuqhom fuq livell internazzjonali, b’mod partikolari l-istandardISO/IEC 18013 tal-Organizzazzjoni Internazzjonali tal-Istandardazzjoni/Kummissjoni Elettroteknika Internazzjonali (ISO/IEC - International Standardization Organization/International Electrotechnical Commission), li jistabbilixxi qafas għall-format tad-disinn u l-kontenut tad-dejta ta’ liċenzja tas-sewqan konformi mal-ISO.
(6)
Il-miżuri speċifikati f’dan ir-Regolament huma konformi mal-opinjoni tal-Kumitat għall-liċenzji tas-sewqan,
ADOTTAT DAN IR-REGOLAMENT:
Artikolu 1
Ambitu
Dan ir-Regolament japplika għal-liċenzji tas-sewqan li jinkludu mikroċipp maħruġa b’konformità mad-Direttiva 2006/126/KE.
Artikolu 2
Rekwiżiti ġenerali
1. Il-mikroċipp u d-dejta li tkun fil-mikroċipp, inkluża kull informazzjoni fakultattiva jew addizzjonali, għandhom jikkonformaw mad-dispożizzjonijiet tal-Anness I għal dan ir-Regolament.
2. Il-mikroċipp għandha taħżen id-dejta armonizzata tal-liċenzja tas-sewqan imsemmija fl-Anness I, Paragrafu I.2.1.
3. L-Istati Membri għandhom jikkonsultaw lill-Kummissjoni qabel ma jaħżnu fuq il-mikroċipp ta’ liċenzja tas-sewqan kwalunkwe tip ta’ dejta addizzjonali msemmija fl-Anness I, Paragrafu I.2.2.
Artikolu 3
Standards applikabbli
Il-lista ta’ standards applikabbli għal-liċenzji tas-sewqan li jinkludu mikroċipp hija stabbilita fl-Anness II għal dan ir-Regolament.
Artikolu 4
Proċedura għal approvazzjoni tat-tip tal-UE
Liċenzji tas-sewqan li jinkludu mikroċipp għandhom ikunu soġġetti għal Proċedura ta’ approvazzjoni tat-tip tal-UE skont id-dispożizzjonijiet stabbiliti fl-Anness III għal dan ir-Regolament.
Artikolu 5
Ċertifikat ta’ approvazzjoni tat-tip tal-UE
1. Meta d-dispożizzjonijiet rilevanti kollha tal-approvazzjoni tat-tip tal-UE jkunu ġew sodisfatti fir-rigward ta’ liċenzja tas-sewqan li tinkludi mikroċipp skont l-Artikoli 2, 3 u 4 ta’ dan ir-Regolament, l-Istati Membri għandhom joħorġu ċertifikat ta’ approvazzjoni tat-tip tal-UE għall-manifattur jew ir-rappreżentant tiegħu.
2. Fejn dan ikun neċessarju, b’mod partikolari sabiex tkun żgurata konformità mad-dispożizzjonijiet ta’ dan ir-Regolament, Stat Membru jista’ jirtira approvazzjoni tat-tip tal-UE li jkun ħareġ.
3. Iċ-ċertifikati ta’ approvazzjoni tat-tip tal-UE u n-notifika tal-irtirar tagħhom għandhom jikkonformaw mal-mudell stabbilit fl-Anness IV għal dan ir-Regolament.
4. Il-Kummissjoni għandha tiġi informata biċ-ċertifikati ta’ approvazzjoni tat-tip tal-UE maħruġin jew irtirati. F’każ ta’ rtirar, trid tingħata raġuni dettaljata.
Il-Kummissjoni għandha tinforma lill-Istati Membri bi kwalunkwe rtirar ta’ approvazzjoni tat-tip tal-UE.
5. Ċertifikati ta’ approvazzjoni tat-tip tal-UE maħruġin mill-Istati Membri għandhom jiġu rikonoxxuti b’mod reċiproku.
Artikolu 6
Punti ta’ kuntatt waħdanin
1. Kull Stat Membru għandu jagħżel awtorità jew korp sabiex jaġixxu bħala punt ta’ kuntatt waħdieni għal informazzjoni relatata mal-liċenzji tas-sewqan li jinkludu mikroċipp. Il-punt ta’ kuntatt waħdieni għandu jieħu miżuri adegwati rigward il-protezzjoni tad-dejta.
2. Fi żmien tliet xhur mid-dħul fis-seħħ ta’ dan ir-Regolament, l-Istati Membri għandhom jindikaw lill-Kummissjoni l-isem u d-dettalji ta’ kuntatt tal-punt ta’ kuntatt waħdieni magħżul skont il-paragrafu 1. L-Istati Membri għandhom jinformaw minnufih lill-Kummissjoni bi kwalunkwe bidla dwar dan.
3. Il-Kummissjoni għandha tagħmel disponibbli għall-Istati Membri lista ta’ punti ta’ kuntatt waħdanin maħturin u tibqa’ taġġorna l-lista.
Artikolu 7
Klawsola ta’ salvagwardja
1. Fejn Stat Membru jiskopri b’ċertezza li numru sinifikanti ta’ liċenzji tas-sewqan li jinkludu mikroċipp jinstabu b’mod ripetut li mhumiex konformi ma’ dan ir-Regolament, huwa għandu jikkomunika din l-informazzjoni lill-punti ta’ kuntatt waħdanin kollha, lill-Awtorità Superviżorja kif speċifikat fid-Direttiva 95/46/KE u lill-Kummissjoni. Għandu jiġi indikat kemm in-numru rilevanti ta’ ċertifikati ta’ approvazzjoni tat-tip tal-UE marbut ma’ dawn il-liċenzji tas-sewqan kif ukoll deskrizzjoni tan-nuqqas ta’ konformità.
2. L-Istat Membru li ħareġ dawn il-liċenzji tas-sewqan għandu jinvestiga l-problema minnufih u jieħu l-azzjoni korrettiva xierqa, inkluż l-irtirar taċ-ċertifikat ta’ approvazzjoni tat-tip tal-UE, fejn dan ikun neċessarju.
Artikolu 8
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Mejju 2012.

Metadata:
Eurovoc Level 1 Categories: 100145
100160
100158
100154
100150
Eurovoc Level 2 Categories: 100237
100261
100180
100223
100272
Eurovoc Level 3 Categories: 1432
3641
3131
4488
1400
All Eurovoc Categories: 1092
2326
3645
50
5181
5481
5595
773